ສະຫະລັດປະນາມຄວາມຮຸນແຮງໃນໄທ
ສະຫະລັດສະແດງຄວາມເສຍໃຈ ເປັນທີ່ສຸດຕໍ່ເຫດການຮຸນແຮງ ແລະການສູນເສຍຊີວິດ ໃນການ ປະທະກັນລະຫວ່າງກໍາລັງຮັກສາ ຄວາມສະຫງົບແລະພວກປະທ້ວງ ຕໍ່ຕ້ານ ລັດຖະບານ.
ສະຫະລັດໄດ້ປະນາມເຫດການຮຸນແຮງ ເທື່ອລ່າສຸດຢູ່ ປະເທດໄທ ແລະຮຽກຮ້ອງໃຫ້ທັງພວກປະທ້ວງແລະລັດຖະ ບານ ໃຊ້ຄວາມຢັບຢັ້ງ ໂຄສົກກະຊວງການຕ່າງປະເທດ ສະຫະລັດທ່ານ GORDON DUGUID ກ່າວໃນມື້ວັນພຸດ ວານນີ້ວ່າ ສະຫະລັດມີຄວາມເສຍໃຈເປັນທີ່ສຸດຕໍ່ເຫດການ ຮຸນແຮງແລະການສູນເສຍຊີວິດໃນການປະທະກັນລະຫວ່າງ ກຳລັງຮັກສາຄວາມ ສະຫງົບແລະພວກປະທ້ວງຕໍ່ຕ້ານ ລັດຖະບານ ທ່ານ DUGUID ກ່າວວ່າສະຫະລັດຮູ້ສຶກມີກຳລັງໃຈ ທີ່ພວກຜູ້ນຳປະທ້ວງເສື້ອແດງພາກັນຍອມຈຳນົນແຕ່ທ່ານໄດ້ສະແດງຄວາມວິຕົກ ກັງວົນກ່ຽວກັບການຈູດເຜົາທີ່ກະທຳໂດຍພວກປະທ້ວງເສື້ອແດງແລະຮຽກຮ້ອງ ໃຫ້ພວກຜູ້ນຳຝ່າຍຄ້ານຂໍຮ້ອງໃຫ້ພວກປະທ້ວງຢຸດເຊົາການກະທຳດັ່ງກ່າວ ທ່ານເວົ້າວ່າ ສະຫະລັດຢາກເຫັນທັງສອງຝ່າຍດຳເນີນງານເພື່ອແກ້ໄຂບັນຫາຂັດແຍ້ງ ໂດຍຜ່ານສະຖາບັນປະຊາທິປະໄຕຂອງໄທ ສ່ວນພວກຜູ້ນຳຂອງສະຫະພາບຢູໂຣບ ກໍໄດ້ໃຫ້ຄວາມເຫັນກ່ຽວກັບວິກິດ ການໃນໄທ ດັ່ງອົງການຂ່າວຝຣັ່ງໄດ້ອ້າງຄຳເວົ້າຂອງປະທານສະພາຢູໂຣບ ທ່ານ JERZY BUZEK ກ່າວວ່າ ເວລານີ້ປະເທດໄທພວມກ້າວເຂົ້າສູ່ສະໄໝທີ່ການ ສ້າງຄວາມຖືກຕ້ອງປອງດອງ ຊາດເປັນທີ່ສຳຄັນທີ່ສຸດ ທ່ານເວົ້າວ່າມີການສູນເສຍເລືອດເນື້ອຊີວິດຫລາຍພໍແລ້ວ